**Божхона ҳудудида қайта ишлаш режими**

“Божхона ҳудудида қайта ишлаш божхона режими қўлланилишини соддалаштиришга оид қўшимча чора-тадбирлар тўғрисида”ги Президент фармони ([*ПФ–115-сон*](https://lex.uz/ru/docs/5980247), 25.04.2022 й.)

Фармонга кўра,**2022 йил 1 майдан** божхона ҳудудида қайта ишлаш божхона режимини қўллашнинг соддалаштирилган тартиби жорий этилади. Бунда:

* товарларни қадоқлаш, ўраш *(шу жумладан, қайта ўраш)*, саралаш, тозалаш, бошқа товарларга мослаштириш ва ускуналарни модернизация қилиш божхона ҳудудида **қайта ишлаш операциялари** ҳисобланади;
* товарларни божхона ҳудудида қайта ишлаш божхона режимига жойлаштиришда товарларнинг техник жиҳатдан тартибга солиш соҳасидаги норматив ҳужжатлар талабларига мувофиқлигини мажбурий тасдиқлаш ҳамда **санитария-эпидемиологик хулосани тақдим этиш талаб этилмайди;**
* қайта ишлаш маҳсулотларининг чиқиш нормалари **қайта ишловчи субъект томонидан тасдиқланади**ва божхона органига тақдим этилади;
* айнан бир хил турдаги товарларни қайта ишлаш бўйича **2 йилдан кўп бўлмаган муддатга** божхона органи томонидан **умумий рухсатнома** берилади;
* махсус иқтисодий зона иштирокчилари ва ваколатли иқтисодий операторлар учун **божхона тўловлари тўланишини таъминлаш тартиби қўлланилмайди;**
* қайта ишлаш жараёнида ҳосил бўладиган чиқиндиларни “эркин муомалага чиқариш” божхона режимига расмийлаштиришда **божхона божи ундирилмайди**.

**Товарлар экспорти учун** божхона йиғимлари ставкалари, имтиёзлар, преференциялар ва экспортни қўллаб-қувватлаш бўйича бошқа чоралар “реэкспорт” божхона режимида олиб чиқиладиган қайта ишлаш маҳсулотларига ҳам татбиқ этилади.

Божхона ҳудудида қайта ишлаш божхона режимини қўллашнинг мақсади **товарларни таъмирлаш** бўлса, товарни божхона ҳудудида қайта ишлашга **рухсатнома талаб этилмайди.**

Товарларни божхона ҳудудида қайта ишлаш учун рухсатнома ташқи иқтисодий фаолият иштирокчиси томонидан кейинчалик **бошқа шахсга***(агар ушбу шахс мазкур рухсатнома бўйича барча мажбуриятларни ўз зиммасига олса)***ўтказилиши мумкин**.

Фармонга кўра, Давлат божхона қўмитасида **Божхона ҳудудида/ташқарисида қайта ишлаш божхона режимини такомиллаштириш бўйича бошқарма** ташкил этилди.